De Lille: ‘Tyd dat Maimane ontmasker word’Patricia de Lille en Mmusi Maimane. Foto: Phando Jikelo/ANA Die voormalige Kaapse burgemeester, Patricia de Lille, het klagte van bedrog, naamskending en laster teen vier senior DA-lede aanhangig gemaak. Die klagte gaan oor vals bewerings dat die ouditeur-generaal sekere bevindings teen haar sou gemaak het. Die bewerings is reeds deur die ouditeur-generaal as vals uitgewys. Dit is op sosiale media versprei deur die vier DA-lede. Die vier lede ter sprake is Mike Waters (parlementslid en federale ondervoorsitter van die DA), Bronwynne Engelbrecht (DA-LP), Shehana Kajee (bestuurslid van die DA-vrouenetwerk in KwaZulu-Natal) en Henk Hugo, ŉ prominente DA-takbestuurslid. De Lille het die klagte ingedien by die Kaapstad Sentraal-polisiestasie, waar sy oorval is met drukkies, goeie wense en versoeke vir selfies van verbygaande Kapenaars. Die voormalige burgemeester het ook aan die speaker van die Nasionale Vergadering, Baleka Mbete, geskryf om klagte voor die parlementere etiekkomitee te lê teen Waters en Engelbrecht. “Ek het alle moontlikhede vir optrede binne die DA uitgeput. Ek het aan James Selfe (voorsitter van die DA se federale dagbestuur) en aan Mmusi Maimane (DA-leier) geskryf om optrede teen die vier DA-lede te eis, maar hulle doen niks. Hulle hou net aan om my naam te beswadder, en dit sal ek nie aanvaar nie. “Dit is in elk geval hoogtyd dat Mmusi Maimane ontmasker word. Hy gee voor om toerekenbaarheid en grondwetlikheid voor te staan, maar wanneer sy partylede die ouditeur-generaal ondergrawe, doen hy niks nie, ten spyte van die DA se sosialemediabeleid,” het De Lille gesê. Sy wou by navraag nie uitwei oor haar politieke toekomsplanne nie.